**Lahaina** on väestönlaskennallinen paikkakunta Mauin saarella Havaijilla. Paikkakunta on Havaijin kuningaskunnan historiallinen pääkaupunki, joka toimi valtion keskuspaikkana vuosina 1802–1845. Lahaina oli 1800-luvulla myös merkittävä valaanpyyntikeskus, mutta sittemmin siitä tuli sokeriteollisuuskaupunki ja 1900-luvun loppupuoliskolla tärkeä matkailukeskus. Lahainassa asui vuoden 2020 väestönlaskennan mukaan 12 702 ihmistä. Paikkakunta tuhoutui pahoin Havaijin maastopaloissa 2023, ja monet sen historiallisista rakennuksista paloivat.

Sijainti
--------

Lahaina sijaitsee Havaijilla Mauin saaren luoteisosassa. Paikkakunta käsittään noin kahden kilometrin verran suojanpuoleista rannikkoa. Lahainan taustalla nousee tulivuorihuippuja, joista korkein on Puʻu Kukui (1 764 metriä). Paikkakunnan maapinta-ala on 20,2 neliökilometriä.

Historia
--------

Lahaina noin vuonna 1831
Lahainan pääkatua 1800- ja 1900-lukujen taitteessa, valokuvaajana veli-Bertram
Lahainan tuhoutunutta kaupunkia vuoden 2023 maastopalojen jäljiltä
Lahaina oli pieni kalastuskylä, kun Havaijisaaret yhdistänyt kuningas Kamehameha I teki siitä 1802 pääkaupunkinsa. Sinne hän aloitti myös rakentaa Mauin ensimmäistä länsimaistyylistä rakennusta, Brick Palacea. Lahaina säilyi pääkaupunkina vuoteen 1845, jolloin Kamehameha III siirsi hallintokeskuksen Oahun Honoluluun.

Lahaina kasvoi hallintokaupunkina myös merkittäväksi satamaksi, joka oli Tyynenmeren pohjoisosien tärkeimpiä valaanpyyntisatamia. Sinne alkoi tulla maahanmuuttajia, ja satama tuki kauppoja, hotelleja, majataloja, kapakkoja ja ilotaloja. Vuonna 1824 Lahainassa vieraili 100 alusta vuodessa, ja parhaimmillaan 1850-luvulla siellä kävi yli 400 valaanpyyntialusta vuodessa.

Valaanpyynti romahti 1860-luvulla, ja Lahainasta muodostui hiljainen plantaasikaupunki, kun 1861 sinne perustettiin sokeritehdas. Sokeri- ja ananasteollisuus olivat pitkään Lahainan merkittävimmät taloudenalat, mutta kummankin merkitys romahti 1900-luvun puolivälin jälkeen.

Lahainan historiallinen keskusta valittiin 1962 Yhdysvaltain kansallisten historiallisten alueiden joukkoon. Matkailusta on tullut sen jälkeen paikkakunnan tärkein taloudenala.

Lahaina on kärsinyt pahoin Havaijin maastopaloissa elokuussa 2023. Iso osa sen historiallisesta keskustasta on tuhoutunut, ja sadat perheet ovat joutuneet lähtemään pakoon. Tuhoutuneisiin rakennuksiin kuuluvat ainakin 1830-luvulla rakennettu Dwight Baldwinin kotimuseo, joka oli mahdollisesti Mauin vanhin rakennus, ja Waiolan kirkko, jonka hautausmaalla lepää useita Havaijin kuninkaallisia.

Väestö
------

Lahainassa asui vuoden 2020 väestönlaskennan mukaan 12 702 ihmistä. Heistä 34,8 prosenttia oli aasialaisia, 27,9 prosenttia valkoisia ja 10,5 prosenttia havaijilaisia tai muita Tyynenmeren asukkaita. Useampaan väestönlaskennalliseen rotuun kuului 24,7 prosenttia asukkaista.

Kuvagalleria
------------

* Dwight Baldwinin kotimuseoDwight Baldwinin kotimuseo
* Waiolan kirkkoWaiolan kirkko
* Banianiviikunoita oikeustalon puistossaBanianiviikunoita oikeustalon puistossa

Lähteet
-------

1. 1 2 3  Lahaina *Encyclopedia Britannica*.  10.8.2023. Viitattu 11.8.2023. (englanniksi)
2. 1 2  QuickFacts Lahaina CDP, Hawaii US Census Bureau. Viitattu 11.8.2023. (englanniksi)
3. ↑  Kim Bellware: Destroyed Lahaina was once Hawaiian Kingdom’s capital, global trade hub *The Washington Post*.  10.8.2023. WP Company LLC. Viitattu 11.8.2023. (englanniksi)
4. 1 2 3 4  Lahaina Historic District National Park Service. Viitattu 11.8.2023. (englanniksi)
5. ↑  Alisha Ebrahimji: One of the largest banyan trees in the US and a 200-year-old church are among the beloved landmarks imperiled by Maui’s wildfires *CNN*.  10.8.2023. Cable News Network. Viitattu 11.8.2023. (englanniksi)

Aiheesta muualla
----------------

* Kuvia tai muita tiedostoja aiheesta **Lahaina** Wikimedia Commonsissa